**Ville Aleksi Uusitalo** (s. 6. heinäkuuta 1979 Espoo) on suomalainen uransa lopettanut jääkiekkopuolustaja. Hän pelasi urallaan SM-liigassa yhteensä 578 runkosarjaottelua tehopistein 40+155=195 ja keräten 441 jäähyminuuttia sekä 30 playoff-ottelua tehopistein 1+10=11 ja keräten 24 jäähyminuuttia. Uusitalo toimi vuodet 2011–2015 Porin Ässien kapteenina ja johdatti joukkueen Suomenmestaruuteen vuonna 2013. Suomenmestaruuden lisäksi hän voitti Ässissä pelatessaan kertaalleen SM-liigan puolustajien pistepörssin kaudella 2010–2011, jolloin Uusitalo valittiin myös SM-liigan tähdistökentälliseen. Hän edusti SM-liigassa Ässien lisäksi myös Jokereita ja Pelicansia. Uusitalo pelasi urallaan myös ulkomailla Ranskassa, Ruotsissa ja Italiassa.

Pelityyli
---------

Eliteprospects.com -sivuston Matias Strozyk on kuvaillut Uusitaloa työteliääksi puolustajaksi, joka pelaa fyysisesti ja energisesti sekä on käyttökelpoinen ylivoimalla. Yleisesti hänet tunnettiin myös hyvänä luistelijana.

Ura
---

### Seuraura

#### Ensimmäiset miesten pelit

Uusitalo on Espoon Jääklubin kasvatti. Hän pelasi juniorina myös Jäähongassa ja Espoon Palloseurassa, jonka miesten joukkueessa Uusitalo pelasi ensimmäisen kerran Suomi-sarjassa kaudella 2000–2001. EPS voitti kauden päätteeksi hopeaa, mutta ei onnistunut nousemaan karsinnoissa Mestikseen. Kaudeksi 2001–2002 Uusitalo siirtyi Ranskan kolmanneksi korkeimmalle sarjatasolle FFHG Division 2:n Albatros de Brestiin. Brest voitti kauden päätteeksi sarjansa. Kaudella 2002–2003 Uusitalo jatkoi uraansa Ruotsin kolmanneksi korkeimmalla sarjatasolla I-divisioonan IK Panternissa. Kaudeksi 2003–2004 hän palasi Suomeen ja siirtyi Mestiksen nousijajoukkue Kirkkonummen Salamoihin. Salamat perustettiin vuotta aiemmin Espoon Palloseuran edustusjoukkueen sarjapaikan tilalle. Uusitalo teki ensimmäisellä Mestis-kaudella 40 runkosarja- ja kolmessa pudotuspeliottelussa tehopisteet 12+6=18. Hän oli pelipaikastaan huolimatta Salamoiden paras maalintekijä ja voitti koko Mestiksen puolustajien maalipörssin.

#### Pääsarjauran alku

Uusitalo siirtyi kaudeksi 2004–2005 Italian pääsarjaan Serie A -joukkue Alleghe Hockeyhin. Hän oli pisteillä 3+9=12 joukkueen tehokkain puolustaja Francesco De Biason kanssa. Uusitalo palasi kaudeksi 2005–2006 Salamoihin, jossa hän teki 26 runkosarjaottelussa 26 tehopistettä ja jakoi kauden päätyttyä Mestiksen puolustajien pistepörssin neljännen sijan KooKoon Jukka-Pekka Holopaisen kanssa. Tammikuussa 2006 Mestiksen puolustajien pistepörssiä johtanut Uusitalo siirtyi loppukauden kattaneella ja yhden vuoden option sisältäneellä sopimuksella SM-liigajoukkue Jokereihin. Hän teki 26-vuotiaana liigadebyyttinsä 7. tammikuuta 2006 Kalevan Palloa vastaan ja sai ottelussa myös yhden syöttöpisteen. Se jäi Uusitalon kauden ainoaksi tehopisteeksi SM-liigassa, jossa hän pelasi kauden aikana 14 runkosarjaottelua.

Jokerit ei käyttänyt Uusitalon sopimuksessa ollutta optiota. Uusitalo solmi kaudeksi 2006–2007 kaksivuotisen sopimuksen Lahden Pelicansin kanssa. Uusitalon odotettiin ottavan varsin kiekollinen rooli, mutta hän putosi pienten vaikeuksien jälkeen pienempään rooliin. Uusitalon teki ensimmäisellä kokonaisella SM-liigakaudellaan 53 runkosarjaottelussa tehopisteet 0+8=8, mutta hänen teholukemansa +12 oli Pelicansin paras. Uusitalon kausi päättyi runkosarjan viimeisillä kierroksilla peukalon vääntymisen vuoksi. Kaudella 2007–2008 hän teki ensimmäisen maalinsa SM-liigassa ja teki kauden aikana pisteet 7+8=15.

#### Siirtyminen Ässiin ja läpimurto SM-liigassa

Uusitalo siirtyi kaudeksi 2008–2009 kaksivuotisella sopimuksella Porin Ässiin. Hän oli joukkueen tehokkain puolustaja pisteillä 7+17=24, joilla Uusitalo jakoi koko SM-liigan puolustajien pistepörssin kahdeksannen sijan. Kaudella 2009–2010 hän nousi Ässien varakapteeniksi ja teki SM-liigan yhden kauden maaliennätyksensä, yhdeksän maalia. Hän oli Ässien eniten maaleja tehnyt puolustaja. Hänen kautensa päättyi kuitenkin helmikuussa 2010 vastustajan luistimen viillettyä häntä nilkkaan. Joulukuussa 2009 hän teki kolmivuotisen jatkosopimuksen Ässien kanssa.

Uusitalo teki kaudella 2010–2011 SM-liigan yhden kauden piste-ennätyksensä tehopisteillä 7+32=39 ja voitti koko liigan puolustajien piste- ja syöttöpörssin. Uusitalo teki 26. helmikuuta 2011 kauden 29. syöttöpisteensä ja nousi Ässien seurahistorian eniten yhden kauden runkosarjassa syöttöpisteitä tehneeksi puolustajaksi ohi Pekka Rautakallion, joka teki kaudella 1978–1979 28 syöttöpistettä. Rautakallio oli Ässien päävalmentaja kun hänen ennätyksensä rikkoutui. Uusitalo voitti Ässien sisäisen tehotilaston lukemalla +20. Hänet valittiin kauden päätteeksi SM-liigan tähdistökentälliseen. Uusitalo oli kauden päätteeksi ehdolla parhaalle puolustajalle myönnettävän Pekka Rautakallio -palkinnon voittajaksi, mutta palkinnon sai JYPin Sami Vatanen. Elokuussa 2011 Uusitalo teki Ässien kanssa kevääseen 2016 kestävän jatkosopimuksen.

Kaudella 2011–2012 Uusitalo nousi Ässien kapteeniksi. Hän oli joukkueen tehokkain puolustaja pisteillä 6+26=32, joilla Uusitalo jakoi SM-liigan puolustajien pistepörssin neljännen sijan. Hän voitti Ässien sisäisen tehotilaston lukemalla +23. Uusitalo valittiin syyskuussa 2011 SM-liigan kuukauden pelaajaksi. Hän oli kauden päätteeksi taas ehdolla parhaalle puolustajalle annettavan Pekka Rautakallio -palkinnon voittajaksi, mutta palkinnon sai taas JYPin Sami Vatanen. Kaudella 2012–2013 Uusitalo voitti Ässien sisäisen tehotilaston lukemalla +20. Hän johdatti joukkueen kauden päätteeksi Suomenmestaruuteen.

Uusitalon Ässien kapteenina korvasi hänen viimeisellä joukkueessa viettämällään kaudella 2015–2016 Juha Kiilholma. Uusitalo nimettiin kuitenkin Ässien kapteeniksi runkosarjan ja joukkueen kauden viimeiseksi jääneeseen otteluun 10. maaliskuuta 2016 Turun Palloseuraa vastaan. Vastaavasti Ässien varakapteeniksi otteluun nimettiin Uusitalon pitkäaikainen puolustajapari Tapio Sammalkangas. Joukkueen valmennusjohto antoi kaksikon tehdä kunniakierroksen Isomäen jäähallin ympäri Ässien otettua aikalisän ajassa 53.21. Kauden jälkeen Uusitalo harjoitteli vielä omatoimisesti ja odotti hyvää sopimustarjousta Suomesta, mutta lopulta lokakuun 2016 vaihteessa hän ilmoitti omalla Instagram-tilillään lopettaneensa pelaajauransa.

### Maajoukkueura

Uusitalo pelasi Suomen A-maajoukkueessa yhteensä 11 ottelua tehopistein 1+1=2. Hän teki A-maajoukkuedebyyttinsä 11. marraskuuta 2010 Karjala-turnauksen avausottelussa Hartwall Areenalla Venäjää vastaan. Uusitalo teki ensimmäisen A-maajoukkuemaalinsa 18. joulukuuta 2011 Channel One Cupissa Moskovassa Ruotsia vastaan.

Uusitalo edusti myös kolmen ottelun verran Suomen Mestis-pelaajista koottua B-maajoukkuetta Ranskan Mont Blanc -turnauksessa joulukuussa 2005. Suomi voitti turnauksen.

Rullakiekkoura
--------------

Uusitalo pelasi myös Rullakiekon SM-liigaa Kirkkonummen Thunderissa, jossa hän voitti Suomenmestaruuden vuonna 2006.

Uusitalo asuu perheineen Espoossa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2000–2001 | EPS | Suomi-sarja | 30 | 4 | 19 | 23 | 28 | 4 | 0 | 4 | 4 | 2 |
| 2001–2002 | HC Brest | Ranska II | 14 | 18 | 22 | 40 | 16 | – | – | – | – | – |
| 2002–2003 | IK Pantern | Ruotsi I | 55 | 12 | 16 | 28 | 78 | – | – | – | – | – |
| 2003–2004 | Salamat | Mestis | 40 | 12 | 6 | 18 | 16 | 3 | 0 | 0 | 0 | 6 |
| 2004–2005 | HC Alleghe | Italia | 33 | 3 | 9 | 12 | 26 | 7 | 0 | 2 | 2 | 2 |
| 2005–2006 | Salamat | Mestis | 26 | 9 | 17 | 26 | 34 | – | – | – | – | – |
|  | Jokerit | SM-liiga | 14 | 0 | 1 | 1 | 6 | – | – | – | – | – |
| 2006–2007 | Pelicans | SM-liiga | 53 | 0 | 8 | 8 | 34 | – | – | – | – | – |
| 2007–2008 | Pelicans | SM-liiga | 54 | 7 | 8 | 15 | 77 | 2 | 0 | 0 | 0 | 2 |
| 2008–2009 | Ässät | SM-liiga | 57 | 7 | 17 | 24 | 62 | – | – | – | – | – |
| 2009–2010 | Ässät | SM-liiga | 48 | 9 | 11 | 20 | 48 | – | – | – | – | – |
| 2010–2011 | Ässät | SM-liiga | 59 | 7 | 32 | 39 | 28 | 6 | 1 | 2 | 3 | 12 | Ykköstähdistö |
| 2011–2012 | Ässät | SM-liiga | 60 | 6 | 26 | 32 | 50 | 4 | 0 | 0 | 0 | 0 |
| 2012–2013 | Ässät | SM-liiga | 59 | 1 | 16 | 17 | 20 | 16 | 0 | 8 | 8 | 8 | Kanada-malja |
| 2013–2014 | Ässät | SM-liiga | 60 | 2 | 14 | 16 | 46 | – | – | – | – | – |
| 2014–2015 | Ässät | SM-liiga | 60 | 0 | 13 | 13 | 44 | 2 | 0 | 0 | 0 | 2 |
| 2015–2016 | Ässät | SM-liiga | 54 | 1 | 9 | 10 | 26 | – | – | – | – | – |
| 11 kautta | yhteensä | SM-liiga | 578 | 40 | 155 | 195 | 441 | 30 | 1 | 10 | 11 | 24 |

Lähteet
-------

* Ville Uusitalo The Internet Hockey Databasessa (englanniksi)
* Ville Uusitalo *Elite Prospects*. Everysport Media Group AB.  (englanniksi)

### Viitteet

1. ↑  Ässien Uusitalo: Antaa Tarkin pomputella, se käy hemmetin hyvin *Sportti.com*.  3.4.2013. Sport Content. Viitattu 3.11.2014.
2. ↑  Uusitalo Ville Aleksi HS:n Verokoneessa *hs.fi*. Helsingin Sanomat.  Arkistoitu 26.6.2018. Viitattu 26.6.2018.
3. 1 2 3 4 5 6  Ville Uusitalo *Elite Prospects*. Everysport Media Group AB.  (englanniksi)
4. ↑  Ville Uusitalo *Jatkoaika.com*. Jatkoaika r.y. Viitattu 1.10.2016.
5. ↑  HC Salamoille kolme uutta pelaajaa *Jatkoaika.com*.  5.6.2013. Jatkoaika r.y. Viitattu 3.11.2014.
6. ↑  Uusitalo Kirkkonummelta Italiaan *Jatkoaika.com*.  23.7.2004. Jatkoaika r.y. Viitattu 3.11.2014.
7. ↑  Paluumuuttajista Salamoiden selkäranka *Jatkoaika.com*.  17.5.2005. Jatkoaika r.y. Viitattu 3.11.2014.
8. ↑  Jokerit purki Jantusen sopimuksen – Uusitalo sisään *Jatkoaika.com*.  7.1.2006. Jatkoaika r.y. Viitattu 3.11.2014.
9. ↑  Uusitalo debytoi onnistuneesti *Jatkoaika.com*.  7.1.2006. Jatkoaika r.y. Viitattu 3.11.2014.
10. ↑  Ville Uusitalo Pelicansiin, Loppi jatkaa Lahdessa *Jatkoaika.com*.  30.3.2006. Jatkoaika r.y. Viitattu 3.11.2014.
11. ↑  Seppänen, Esko; Hoikkala, Mikael: Pelicans pelaaja pelaajalta 2006−07 *Jatkoaika.com*.  3.4.2007. Jatkoaika r.y. Viitattu 3.11.2014.
12. ↑  Ville Uusitalo loppukaudeksi sivuun *Jatkoaika.com*.  1.3.2007. Jatkoaika r.y. Viitattu 3.11.2014.
13. ↑  Ville Uusitalo Ässiin *Jatkoaika.com*.  2.4.2008. Jatkoaika r.y. Viitattu 3.11.2014.
14. ↑  Ässien ykköspakki sivussa loppukauden *Jatkoaika.com*.  15.2.2010. Jatkoaika r.y. Viitattu 3.11.2014.
15. ↑  Ässille tukku jatkosopimuksia *Jatkoaika.com*.  4.12.2009. Jatkoaika r.y. Viitattu 3.11.2014.
16. ↑  Ässille jatkosopimuksia  4.12.2009. Liiga.
17. ↑  Lempinen, Manu: Uusitalosta tuli ennätysmies *Jatkoaika.com*.  26.2.2011. Jatkoaika r.y. Viitattu 3.11.2014.
18. ↑  SM-liiga palkitsi parhaita *Jatkoaika.com*.  21.5.2011. Jatkoaika r.y. Viitattu 3.11.2014.
19. ↑  Paras puolustaja 2011: Karalahti, Uusitalo vai Vatanen?  20.5.2011. Liiga. Viitattu 3.11.2014.
20. ↑  Ville Uusitalo jatkaa Ässissä kevääseen 2016  8.8.2011. Liiga.
21. ↑  Uusitalosta SM-liigan syyskuun pelaaja *Jatkoaika.com*.  5.10.2011. Jatkoaika r.y. Viitattu 3.11.2014.
22. ↑  Ville Uusitalosta SM-liigan syyskuun pelaaja  5.10.2011. Liiga.
23. ↑  Söderholm, Vatanen vai Uusitalo?  22.2.2012. Liiga. Viitattu 3.11.2014.
24. ↑  Kallioniemi, Esko: Viimeinen kuulutus ässämestarien lähtöön *Jatkoaika.com*.  10.3.2016. Jatkoaika r.y. Viitattu 10.3.2016.
25. ↑  Kallioniemi, Esko: Ässäkonkarien jäähyväiset: "Muistot vilisivät silmissä" *Jatkoaika.com*.  10.3.2016. Jatkoaika r.y. Viitattu 10.3.2016.
26. 1 2  Kokenut SM-liigakonkari vapaalla jalalla – uran jatko arvoitus  21.9.2016. MTV Oy. Viitattu 1.10.2016.
27. ↑  Ville Uusitalon ura ohi *Jatkoaika.com*.  1.10.2016. Jatkoaika r.y. Viitattu 1.10.2016.
28. ↑  EHT: Uusitalo korvaa Nummelinin maajoukkueessa *Jatkoaika.com*.  7.11.2010. Jatkoaika r.y. Viitattu 3.11.2014.
29. ↑  Näin Suomi-Ruotsi-ottelu eteni *iltalehti.fi*.  18.12.2011. Alma Media Suomi Oy. Viitattu 3.11.2014.
30. ↑  Mestis-maajoukkue turnausvoittoon *Jatkoaika.com*.  30.12.2005. Jatkoaika r.y. Viitattu 3.11.2014.
31. ↑  Hoikkala, Mikael: Karvaanmakeita suhteita Espooseen ja rullakiekkoon *Jatkoaika.com*.  24.8.2005. Jatkoaika r.y. Viitattu 3.11.2014.


|  |  |  |
| --- | --- | --- |
| Edeltäjä:**Matti Kuparinen** | **Porin Ässien kapteeni SM-liigassa**2011–2015 | Seuraaja:**Juha Kiilholma** |